Sophie Hæstorp Andersen (S), 2003-05-13:
Den medicinske og tekniske udvikling går hurtigt; dette gælder især fosterdiagnostikken.
Vi kan undersøge for mere og mere, og den gruppe kvinder, der bliver tilbudt fosterdiagnostik, kan muligvis blive større og større.
Derfor bliver det også stadig vigtigere, at vi tager stilling til, hvilke af disse muligheder vi rent faktisk vil have.
Socialdemokraterne er ikke afvisende over for løbende at tage nye metoder i brug for at undersøge fostre for alvorlige sygdomme eller handicap.
Vi ser fosterdiagnostikken som et kæmpe fremskridt for kvinders ret til selv at træffe egne valg i forhold til at gennemføre et svangerskab og også til at undersøge, om et barn lider af en svær sygdom.
Et valg er imidlertid ikke altid problemfrit, et valg er ikke altid så frit, som vi gerne vil have det til at være.
Familiers reelle valg afhænger af, hvilket liv vi som samfund kan tilbyde, og af støtten til de enkelte familier, der vælger et liv sammen med et handicappet eller sygt barn.
Debatten om, hvilke etiske grænser man skal trække i debatten om fosterdiagnostik, har fået fornyet kraft, fordi Sundhedsstyrelsen har sendt en rapport om fosterdiagnostik og risikovurdering udarbejdet af en arbejdsgruppe i høring.
I rapporten foreslås det bl.a., at de praktiserende læger og jordemødre skal spille en større rolle i forhold til at informere forældre og vurdere, om eventuel fosterdiagnostik synes nødvendig.
Derudover foreslås det, at alderskriteriet på 35 år afskaffes, således at alle gravide i princippet får et tilbud om et informeret valg om fosterdiagnostik.
Forslaget skulle medføre færre inversive undersøgelser som f.eks. moderkageprøver og fostervandsprøver med heraf mindre risiko for, at raske fostre aborteres.
Skal fosterdiagnostik således mest ses som et offentligt forebyggelsesprogram, eller handler det om kvindens ret til selvbestemmelse?
Socialdemokraterne er enige i målet om at bringe vejledningen up to date på de her områder.
Målet må være at minimere antallet af undersøgelser, således at vi ikke risikerer, at raske fostre aborteres eller undersøges unødigt.
Det er Socialdemokraternes opfattelse, at den hurtige teknologiske udvikling inden for den menneskelige genetik gør det påkrævet med en stadig debat af de genetiske og etiske problemstillinger forbundet hermed.
Og vi bidrager gerne til denne debat her i dag.
Fosterdiagnostikkens metoder kan ikke isoleres fra spørgsmålet om fosterdiagnostikkens formål, og derfor er det vigtigt, at rapporten fra arbejdsgruppen under Sundhedsstyrelsen ikke kun står som et teknisk bidrag til debatten.
I forhold til at skabe klarhed om formålet med fosterdiagnostik står det klart for Socialdemokraterne, at fosterdiagnostik ikke forhindrer, at børn med alvorlige sygdomme fødes, men primært skal bruges til at bistå en gravid kvinde og hendes nærmeste til at træffe egne valg.
Det lyder enkelt og vigtigt, men det er det jo langtfra.
Eller hvad med de forældre, der tror, at de bærer på et rask barn, for det viser undersøgelserne, og så viser det sig rent faktisk at være anderledes?
Det er ikke helt ukompliceret. Uanset den teknologiske udvikling på fosterdiagnostikområdet vil handicappede jo også stadig være i det danske samfund.
Nogle børn erhverver sig hjerneskade under fødslen.
Andre handicap eller sygdomme opdages ikke trods skanninger, fostervandsprøver etc. Og atter andre handicappes ved en ulykke i trafikken eller på arbejdet.
Uanset årsagen er det essentielt for Socialdemokraterne, at respekten for de handicappede og deres muligheder i det danske samfund hele tiden udvikles. Derfor støtter vi også, at gravide og deres familier i forbindelse med tilbud om fosterdiagnostik får mulighed for at få rådgivning eller bare svar på deres spørgsmål fra pårørende til handicappede eller fra folk, der arbejder med handicappede i hverdagen.
Hermed kan det ukendte forhåbentlig gøres kendt og hjælpe den enkelte i et senere valg.
Socialdemokraterne vil gerne sende et klart signal om, at ansvaret for at opfostre et handicappet barn aldrig må blive en privat sag alene, for: Du kunne jo bare have valgt ikke at få en barn med svær sygdom eller handicap - du havde rent faktisk valget.
Derfor ser vi frem til, at regeringen i den kommende samling ligeledes redegør for de eksisterende hjælpemuligheder for familier, der venter eller har børn med handicap, og ser frem til at høre om regeringens fremtidige planer på området.
Jeg kan til sidst sige, at vi støtter det forslag til vedtagelse, der er blevet fremsat her i dag.